钦定古今图书集成/理学汇编/文学典/第110卷 > 王逢年
## 钦定古今图书集成/理学汇编/文学典/第110卷 > 王逢年

按《列朝诗集》，逢年，字舜华，初名治，字明佐，昆山人，故
司业同祖之子也。少为诸生，试经义，多入古文奇字，
为有司所黜，往谒袁文荣公于政府，文荣以故人子
厚遇之，曰：“天子方修祠祀，新礼乐，生幸从我游，事笔
扎，承明著作之庭，可接武也。”文荣令草应制文字，有
所更窜，退而上书阁下，以时文取科，以青词拜相，恶
“知天下有古文哉？”不辞而去。文荣遣骑追之，不得。及
渡淮，困于旅人。淮阴人鲁道者，少从李空同学诗，徒
步追舜华于逆旅，资之以归。辑其诗曰《海岱集》，王元
美为序，盛相推挹。舜华顾时时指摘王、李诗，嗤为俗
调，元美怒而排之。舜华益自负，作五敌诗，谓“慢世敌
嵇康，缀文敌马迁，赋诗敌阮籍，述骚”敌屈宋，书法敌
二王。著书一编曰《天禄阁外史》。妄男子，辑东汉文误
入之，益自喜，以为当吾世得追配古人也。尽斥其田
产，市古器物，得古琴曰焦尾，谓真蔡中郎故物也。晚
年持过王敬美，曰：“老病无聊，愿以此赎城南数顷为
𫗴粥计。”敬美唯唯受之。数日，出谓曰：“焦尾果神物也。
昨宵风清月白，焚香抚操，二元鹤从空下飞鸣盘舞，
挟之而上。少选不知所之矣，其可奈何？”舜华𫖯首曰：
“固宜有是。”所知惎之曰：“焦尾无恙乎？”曰：“去矣。”年八十，
无疾，端居欠伸，取所书《金刚经》捧持而逝，翛然若坐
脱者。舜华与先宫保善，余儿时犹及见之，先宫保言
其生平如是。舜华诗集甚富，余从其家钞得之，乱后